  Туспуктэм: Григорий Фомин Майя Бывальцева 0+ 2022-тӥ арын нырысьсэ элькун Герберын удмурт дэремъёсты возьматон – «Дэрем парад» – ортчоз. Шулдыръяськонэз сӥё-дано усьтон дыръя Удмуртиысь ёросъёсысь но улосвылъёсысь делегациослэн ыстэм муртъёссы ас палысьтызы дӥськутъёсты адӟытозы, нош ужрадэз нуисьёс соос сярысь рос-просгес вералозы, ивортӥз Калыкъёслэн эшъяськон юртсылэн пресс-службаез. «Дэрем парадэ» пыриськыны мылкыд карисьёс костюмъёс дасяны (соос вашкала, туала яке мифъёсъя но дауркылъёсъя лэсьтэмын луыны быгато), подиуме потыны 1-5 адямиез бырйыны но mprdk@yandex.ru электрон почтае гожтэт келяны кулэ (пыриськисьёслэсь лыдзэс, гуртэз пусйыса но дэрем сярысь вераса). Куриськонъёсты 15-тӥ инвожоозь кутозы. Тодэ вайытом, элькун Гербер туэ Пичи Пурга ёросысь кечур гурт вӧзын 18-тӥ инвожое ортчоз. Нош 12-тӥ инвожое Ижын улӥсьёс кар шулдыръяськонэ пыриськыны быгатозы. Тегъёс: Гербер ПичиПурга Лулчеберет Удмуртия дӥськут удмуртъёс  